钦定古今图书集成/明伦汇编/氏族典/第400卷 > 史鉴
## 钦定古今图书集成/明伦汇编/氏族典/第400卷 > 史鉴

按《列朝诗选》小传：“鉴字明古，吴江人。于书无所不读，
而尢熟于史。家居水竹幽茂，亭馆相通。客至，陈三代、
秦、汉器物，及唐、宋以来书画名品，相与鉴赏。好著古
衣冠，曳履挥麈，望之者以为仙居西村，人称西村先
生。”

===史忠===按《江宁府志》：“忠，字廷直，性豪侠不羁薄权贵，有不合
辄引去，或径以言折之不顾。遇所善则流连忘怀，无
贵贱皆与款洽。自号痴翁，作卧痴楼于冶城之麓，列
图史敦彝，位置雅洁。有酒引客谈笑，醉则按拍歌新
词，清亮遏云。有时出游，不告家人所往。尝访沈石田
于吴门，沈他出，堂中有素绢泼墨成山水巨幅，不通”
姓名而出。石田曰：“必金陵史痴也。”要之归，留三月而
别。石田来金陵，亦馆于卧痴楼，尝赞其像曰：“旁若无
人，高歌阔步，玩世滑稽，风颠月痴，洒笔淋漓，水走山
飞。”忠有女及笄，婿贫不能具礼，痴翁诡携观灯，同妻
送至婿家，取笑而别。年逾八十，预命发引，己随而行，
谓之“生殡。”其达生玩世如此。